á ozbrojená opozícia, ktorá výmenou za ich prepustenie požadovala oslobodenie čečenských povstalcov z ruského zajatia. Vo všetkých prípadoch však boli unesené osoby nakoniec prepustené. Podľa vyjadrenia čečenského ministerstva vnútra sa však k únosu slovenského občana Štefana Hajdina, pracovníka českej stavebnej firmy Stavoinform, zatiaľ nikto neprihlásil a neboli oznámené ani žiadne požiadavky na prípadné výkupné.
Ide o prvý únos občana cudzej krajiny od obnovenia bojových akcií ruských federálnych síl, ktoré sa začali tesne po vyhlásení výsledkov druhého kola prezidentských volieb v Rusku.
Ako pre SME povedal Boris Gandel, tlačový hovorca Slovenského veľvyslanectva v Moskve, naša ambasáda je od rána v kontakte s ruským ministerstvom zahraničných vecí a ministerstvom vnútra. Slovenský veľvyslanec v Moskve R. Paldán úzko spolupracuje so svojím českým náprotivkom Ľ. Dobrovským, kedže ide o slovenského občana pracujúceho v českej firme. Slovenský veľvyslanec je pripravený, ak sa do dnešného dňa záležitosť nevyrieši, osobne sa spojiť s vysokými predstaviteľmi Ruska.
Ani slovenskému veľvyslanectvu, ani denníku SME sa včera nepodarilo spojiť s vedúcim firmy Stavoinform. Nie sú teda dostupné informácie o dĺžke a pôsobení českej firmy v Groznom, ani o ďalších slovenských pracovníkoch firmy.